ddrg/super_eurlex huggingface dataset:
Ψήφισμα του Συμβουλίου

της 13ης Νοεμβρίου 2001

για την εκκίνηση της αρχικής περιόδου της παγκόσμιας παρακολούθησης του περιβάλλοντος και της ασφάλειας (GMES)

(2001/C 350/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εκτιμώντας το πλαίσιο του προγράμματος δράσης που ετοίμασε η Επιτροπή σε στενή συνεργασία με όλα τα ενδιαφερόμενα μέρη, συμπεριλαμβανομένων των κρατών μελών, του ευρωπαϊκού οργανισμού διαστήματος (ΕΟΔ) και των διάφορων ομάδων χρηστών,

(1) ΠΡΟΤΡΕΠΕΙ την Επιτροπή να εγκαινιάσει, σε στενή συνεργασία με τον ΕΟΔ, την αρχική περίοδο της παγκόσμιας παρακολούθησης του περιβάλλοντος και της ασφάλειας (GMES), λαμβάνοντας υπόψη τις διάφορες πιθανές συμβολές από πλευράς των εμπλεκομένων.

(2) ΖΗΤΑ από την Επιτροπή, σε στενή συνεργασία με τον ΕΟΔ, να βασιστεί στις προσφερόμενες ικανότητες και στην υφιστάμενη υποδομή (σε γη, αέρα, θάλασσα και διάστημα) και να αρχίσει πρότυπα προγράμματα σύμφωνα προς τις απόψεις των χρηστών, που να είναι βασισμένα στα αρχικά θέματα δυνητικής προτεραιότητας όπως περιγράφονται στο πρόγραμμα δράσης. ΥΠΕΝΘΥΜΙΖΕΙ, στην συνάρτηση αυτή, το ψήφισμά του, της 16ης Νοεμβρίου 2000, για την ευρωπαϊκή διαστημική στρατηγική(1) όπου συμφωνούσε, μεταξύ άλλων, ότι η Επιτροπή και ο ΕΟΔ έπρεπε να επιδιώξουν και να επιτύχουν τον καθορισμό ενός αποτελεσματικού πλαισίου συνεργασίας.

(3) ΤΟΝΙΖΕΙ τη σημασία που έχει η αρχική περίοδος για την προετοιμασία της επόμενης φάσης της GMES, που αποσκοπεί, έως το 2008, να έχει επιτευχθεί μια επιχειρησιακή και αυτόνομη ευρωπαϊκή ικανότητα παγκόσμιας παρακολούθησης του περιβάλλοντος και της ασφάλειας, βάσει ορθής αξιολόγησης κόστους-ωφελείας και χωρίς να υπάρχει αλληλοεπικάλυψη με δραστηριότητες που εκτελούνται στο πλαίσιο της κοινής εξωτερικής πολιτικής και πολιτικής ασφάλειας.

(4) ΖΗΤΑ από την Επιτροπή να συμβάλει στην εστίαση της GMES στις ανάγκες των χρηστών, αξιολογώντας λεπτομερώς τις ίδιες της τις ανάγκες για υπηρεσίες GMES, εξασφαλίζοντας κατάλληλη συμμετοχή σε αυτές και χρηματοδοτώντας σχετικά προγράμματα.

(5) ΖΗΤΑ επομένως από την Επιτροπή να υποβάλει έκθεση στο Συμβούλιο και το Ευρωπαϊκό Κοινοβούλιο στο τέλος της αρχικής περιόδου 2001-2003, σχετικά με τον προσδιορισμό του συστήματος, βασιζόμενη στις απαιτήσεις των χρηστών, τις αναμενόμενες υπηρεσίες, την ενδεχόμενη υποστήριξη προς τις διάφορες κοινοτικές πολιτικές, τα αποτελέσματα που θα έχουν προκύψει από τις πρότυπες υπηρεσίες οι οποίες θα έχουν παρασχεθεί, τα οικονομικά και κοινωνικά οφέλη, τις δυνατότητες διεθνούς συνεργασίας σε παγκόσμιο επίπεδο και τα πιθανά σενάρια για ένα οργανωτικό πλαίσιο.

(6) ΥΙΟΘΕΤΕΙ τη σύσταση μιας διευθύνουσας επιτροπής υψηλού επιπέδου, απαρτιζόμενης από εκπροσώπους, μεταξύ άλλων, των κρατών μελών, της Επιτροπής, του ΕΟΔ, της ευρωπαϊκής οργάνωσης για την εκμετάλλευση μετεωρολογικών δορυφόρων (Eumetsat), των χρηστών και της βιομηχανίας.

Βρυξέλλες, 13 Νοεμβρίου.

(1) ΕΕ C 371 της 23.12.2000, σ. 2.
Γνώμη της Επιτροπής

της 20ής Οκτωβρίου 2003

για το σχέδιο διάθεσης ραδιενεργών καταλοίπων που προκύπτουν κατά τον παροπλισμό πυρηνικών εγκαταστάσεων, μεταξύ των οποίων ερευνητικοί αντιδραστήρες και θερμές κυψέλες του εθνικού ερευνητικού κέντρου Risø στη νήσο Sjælland της Δανίας, κατά την έννοια του άρθρου 37 της συνθήκης Ευρατόμ

(2003/C 253/08)

(Το κείμενο στη δανική γλώσσα είναι το μόνο αυθεντικό)

Στις 7 Απριλίου 2003, και κατά την έννοια του άρθρου 37 της συνθήκης Ευρατόμ, η Επιτροπή παρέλαβε από την κυβέρνηση της Δανίας τα γενικά δεδομένα του σχεδίου διάθεσης ραδιενεργών καταλοίπων που προκύπτουν κατά τον παροπλισμό πυρηνικών εγκαταστάσεων, μεταξύ των οποίων ερευνητικοί αντιδραστήρες και θερμές κυψέλες του εθνικού ερευνητικού κέντρου Risø.

Βάσει των δεδομένων αυτών και άλλων πληροφοριών που δόθηκαν από την κυβέρνηση της Δανίας στις 3 Ιουλίου 2003, αλλά και κατόπιν διαβουλεύσεων με την ομάδα εμπειρογνωμόνων, η Επιτροπή διατύπωσε την ακόλουθη γνώμη:

α) Η απόσταση από την εγκατάσταση μέχρι την πλησιέστερη μεθόριο άλλου κράτους μέλους (της Σουηδίας) είναι 63 km, ενώ η πόλη Rügen της Γερμανίας απέχει 137 km.

β) Σε συνθήκες κανονικής λειτουργίας, οι εκροές σε υγρή και αέρια μορφή δεν μπορούν να γίνουν αιτία έκθεσης του πληθυσμού άλλων κρατών μελών σε βαθμό επικίνδυνο για την υγεία.

γ) Στερεά ραδιενεργά κατάλοιπα της επεξεργασίας αποβλήτων αποθηκεύονται επιτόπου για να μεταφερθούν μελλοντικά αλλού, στο εσωτερικό της χώρας. Μη ραδιενεργά στερεά απόβλητα και υλικά τα οποία απαλλάσσονται των κανονιστικών ελέγχων υπό τον όρο της συμμόρφωσης προς τα επιτρεπτά όρια ανοχής, αποδεσμεύονται για διάθεση ως συμβατικά απόβλητα ή για ανακύκλωση ή επαναχρησιμοποίηση. Για τη διαδικασία αυτή ισχύουν τα κριτήρια της οδηγίας 96/29/Ευρατόμ (Basic Safety Standards/βασικοί κανόνες ασφάλειας).

δ) Σε περιπτώσεις έκτακτων απορρίψεων ραδιενεργών αποβλήτων, μετά από ατύχημα του είδους και του μεγέθους που περιγράφεται στα γενικά δεδομένα, οι δόσεις στις οποίες θα εκτεθεί ο πληθυσμός άλλων κρατών μελών δεν θα είναι επικίνδυνες για την υγεία.

Συμπερασματικά, η Επιτροπή είναι της γνώμης ότι η εφαρμογή του σχεδίου διάθεσης οιασδήποτε μορφής ραδιενεργών καταλοίπων που προκύπτουν κατά τον παροπλισμό πυρηνικών εγκαταστάσεων, μεταξύ των οποίων ερευνητικοί αντιδραστήρες και θερμές κυψέλες του εθνικού ερευνητικού κέντρου Risø στη νήσο Sjælland της Δανίας, τόσο σε συνθήκες κανονικής λειτουργίας όσο και μετά από ατύχημα του είδους και του μεγέθους που περιγράφεται στα γενικά δεδομένα, δεν αναμένεται να προκαλέσει ραδιενεργό μόλυνση σε επίπεδα επικίνδυνα για την υγεία και για το περιβάλλον (υδάτινοι πόροι, έδαφος, αέρας) σε άλλα κράτη μέλη.
Γνώμη της Επιτροπής

της 21ης Ιουνίου 2002

σχετικά με το σχέδιο απόρριψης ραδιενεργών καταλοίπων από τη μετατροπή του σταθμού πυρηνικής ενέργειας Grafenrheinfeld KKG στην Ομοσπονδιακή Δημοκρατία της Γερμανίας, σύμφωνα με το άρθρο 37 της συνθήκης Ευρατόμ

(2002/C 151/06)

(Το κείμενο στη γερμανική γλώσσα είναι το μόνο αυθεντικό)

Στις 13 Δεκεμβρίου 2001, η Ευρωπαϊκή Επιτροπή έλαβε από την κυβέρνηση της Ομοσπονδιακής Δημοκρατίας της Γερμανίας, σύμφωνα με το άρθρο 37 της συνθήκης Ευρατόμ, γενικά στοιχεία που αφορούν το σχέδιο απόρριψης ραδιενεργών καταλοίπων από τη μετατροπή της μονάδας πυρηνικής ενέργειας Grafenrheinfeld KKG.

Βάσει αυτών των στοιχείων, η Επιτροπή θεώρησε ότι το σχέδιο αφορούσε τροποποίηση υπάρχοντος σχεδίου, για το οποίο είχε ήδη εκδοθεί σχετική γνώμη. Η Επιτροπή έλαβε περαιτέρω υπόψη το γεγονός ότι η προσωρινή εγκατάσταση αποθήκευσης των ακτινοβολημένων καυσίμων που προέρχονται από τη μετατροπή έχει σχεδιαστεί για να λειτουργεί έως και 40 χρόνια και μπορεί να εξακολουθήσει να λειτουργεί ύστερα από τον παροπλισμό και την αποξήλωση της υπάρχουσας μονάδας. Αφού ζήτησε την άποψη της ομάδας εμπειρογνωμόνων, η Επιτροπή κατέληξε στην ακόλουθη γνώμη:

α) Η προγραμματισμένη μετατροπή δεν απαιτεί αλλαγές των υπαρχόντων επιτρεπόμενων ορίων για τα αέρια και υγρά κατάλοιπα.

β) Η προγραμματισμένη μετατροπή δεν έχει επιπτώσεις όσον αφορά τα στερεά ραδιενεργά κατάλοιπα που προέρχονται από τη λειτουργία της υπάρχουσας μονάδας.

γ) Η προγραμματισμένη μετατροπή δεν έχει επιπτώσεις όσον αφορά τη μη προβλεπόμενη απόρριψη ραδιενεργών ουσιών, η οποία ενδέχεται να προκύψει από ατύχημα του είδους και του μεγέθους εκείνου που λαμβάνεται υπόψη στα γενικά στοιχεία του υπάρχοντος σχεδίου.

Συμπερασματικά, η Επιτροπή είναι της γνώμης ότι η εφαρμογή του σχεδίου για την απόρριψη των ραδιενεργών αποβλήτων σε όποια μορφή και αν προκύπτουν από τη μετατροπή του σταθμού πυρηνικής ενέργειας Grafenrheinfeld KKG, στην Ομοσπονδιακή Δημοκρατία της Γερμανίας, τόσο κατά τη φυσιολογική του λειτουργία όσο και στην περίπτωση ατυχήματος του μεγέθους που λαμβάνεται υπόψη στα γενικά στοιχεία, δεν ενδέχεται να προκαλέσει ραδιενεργό μόλυνση, σημαντική από άποψη υγείας, των υδάτων, του εδάφους ή του εναέριου χώρου άλλου κράτους μέλους.
Γνώμη της Επιτροπής

της 11ης Δεκεμβρίου 2001

σχετικά με το σχέδιο απόρριψης των ραδιενεργών αποβλήτων από την οριστική θέση εκτός λειτουργίας και τη διάλυση του ερευνητικού πυρηνικού αντιδραστήρα Astra που βρίσκεται στο Seibersdorf της Αυστρίας, σύμφωνα με το άρθρο 37 της συνθήκης Ευρατόμ

(2001/C 362/04)

(Το γερμανικό κείμενο είναι το μόνο αυθεντικό)

Στις 15 Μαΐου 2001, η Επιτροπή έλαβε εκ μέρους της αυστριακής κυβέρνησης, σύμφωνα με το άρθρο 37 της συνθήκης Ευρατόμ, τα γενικά στοιχεία που αφορούν το σχέδιο απόρριψης των ραδιενεργών αποβλήτων από την οριστική θέση εκτός λειτουργίας και τη διάλυση του ερευνητικού πυρηνικού αντιδραστήρα Astra.

Με βάση τα στοιχεία αυτά και τις μετέπειτα συμπληρωματικές πληροφορίες της αυστριακής κυβέρνησης, και κατόπιν διαβουλεύσεων με την επιτροπή εμπειρογνωμόνων, η Επιτροπή κατέληξε στην ακόλουθη γνώμη:

α) η απόσταση μεταξύ του σταθμού και των πλησιέστερων συνόρων άλλου κράτους μέλους (δηλαδή της Ομοσπονδιακής Δημοκρατίας της Γερμανίας) είναι 250 km ενώ τα πλησιέστερα σύνορα με υποψήφιες χώρες είναι σε περίπου 30 km (Ουγγαρία) και 60 km (Δημοκρατία της Σλοβακίας)·

β) υπό κανονικές συνθήκες λειτουργίας, η απόρριψη υγρών και αερίων αποβλήτων δεν συνεπάγεται, από άποψη υγείας, σημαντική έκθεση για τον πληθυσμό άλλων κρατών μελών·

γ) τα στερεά ραδιενεργά απόβλητα που προέρχονται από την οριστική θέση εκτός λειτουργίας και τη διάλυση του ερευνητικού πυρηνικού αντιδραστήρα Astra θα αποθηκεύονται επιτόπου έως το 2012. Οι εμπειρογνώμονες παρατηρούν ότι δεν έχει βρεθεί ακόμη λύση ως προς την τελική αποθήκευση αυτών των ραδιενεργών αποβλήτων. Η απελευθέρωση στερεών υλικών από τη διάλυση του ερευνητικού πυρηνικού αντιδραστήρα Astra για ανακύκλωση ή εκ νέου χρήση ελέγχεται, προκειμένου να μην δημιουργήσει σημαντικές επιπτώσεις, από άποψη υγείας, για τον πληθυσμό άλλων κρατών μελών. Οι εμπειρογνώμονες πάντως σημειώνουν ότι πρέπει να οριστούν επίπεδα ανοχής, σύμφωνα με την κοινοτική καθοδήγηση, που θα εξασφαλίζουν την τήρηση των κριτηρίων ανοχής των βασικών κανόνων ασφαλείας (οδηγία 96/29/Ευρατόμ)·

δ) σε περίπτωση μη προβλεπόμενης απόρριψης ραδιενεργού υλικού, που θα μπορούσε να είναι αποτέλεσμα ατυχήματος της μορφής και της έκτασης που προβλέπονται στα γενικά στοιχεία, οι δόσεις που ενδέχεται να λάβει ο πληθυσμός άλλων κρατών μελών δεν είναι σημαντικές για την υγεία.

Συμπερασματικά, η Επιτροπή είναι της γνώμης ότι η εφαρμογή του σχεδίου απόρριψης των ραδιενεργών αποβλήτων από την οριστική θέση εκτός λειτουργίας και τη διάλυση του ερευνητικού πυρηνικού αντιδραστήρα Astra που βρίσκεται στο Seibersdorf της Αυστρίας, τόσο υπό κανονικές συνθήκες διάλυσης όσο και σε περίπτωση ατυχήματος της μορφής και της έκτασης που προβλέπονται στα γενικά στοιχεία, δεν ενδέχεται να προκαλέσει σημαντική -επιβλαβή γι την υγεία -ραδιενεργό μόλυνση των υδάτων, του εδάφους ή του εναέριου χώρου ενός άλλου κράτους μέλους.
*****

ΓΝΩΜΗ ΤΗΣ ΕΠΙΤΡΟΠΗΣ

της 19ης Οκτωβρίου 1989

προς την κυβέρνηση του Βασιλείου του Βελγίου σχετικά με ένα σχέδιο νόμου για τα πιστοποιητικά των κυβερνητών στις εσωτερικές πλωτές μεταφορές

(Τα κείμενα στη γαλλική και ολλανδική γλώσσα είναι τα μόνα αυθεντικά)

(89/570/ΕΟΚ)

Με επιστολή της 5ης Ιουλίου 1989 η βελγική κυβέρνηση κοινοποίησε στην Επιτροπή ένα σχέδιο νόμου για τα πιστοποιητικά των κυβερνητών στις εσωτερικές πλωτές μεταφορές, σύμφωνα με το άρθρο 1 της απόφασης του Συμβουλίου της 21ης Μαρτίου 1962, με το οποίο καθιερώνεται μια διαδικασία προηγούμενης εξέτασης και διαβούλευσης όσον αφορά ορισμένες νομοθετικές κανονιστικές και διοικητικές διατάξεις που προτείνουν τα κράτη μέλη στον τομέα των μεταφορών (1), όπως τροποποιήθηκε από την απόφαση 73/402/ΕΟΚ (2).

Η Επιτροπή έλαβε την επιστολή της βελγικής κυβέρνησης στις 6 Ιουλίου. Σύμφωνα με το άρθρο 2 παράγραφος 4 της απόφασης του Συμβουλίου και σε συμφωνία με τη βελγική κυβέρνηση, η περίοδος των δύο μηνών εντός της οποίας η Επιτροπή πρέπει να διατυπώσει τη γνώμη της παρατάθηκε μέχρι τις 29 Σεπτεμβρίου 1989.

1. Η Επιτροπή σημειώνει ότι το σχέδιο νόμου αφορά τα πιστοποιητικά των κυβερνητών στις εσωτερικές πλωτές μεταφορές χωρίς να προσδιορίζονται περαιτέρω οι κατηγορίες των σκαφών.

2. Το σχέδιο νόμου έχει τη μορφή νόμου πλαισίου δεδομένου ότι μερικοί από τους τομείς που καλύπτει πρέπει να ρυθμιστούν με μέτρα εφαρμογής σε μεταγενέστερη ημερομηνία. Η Επιτροπή επιφυλάσσεται να διατυπώσει γνώμη για όλες τις διατάξεις οι οποίες διέπουν τους τομείς που καλύπτει το σχέδιο νόμου όταν θα λάβει αντίγραφα των βασικών μέτρων που πρόκειται να θεσπιστούν.

3. Το σχέδιο νόμου συμφωνεί με τις προθέσεις της Επιτροπής να καθιερώσει ένα σύστημα αμοιβαίας αναγνώρισης των πιστοποιητικών των κυβερνητών και γίνεται δεκτό ως θετική συμβολή στην κοινή πολιτική μεταφορών δεδομένου ότι θα αυξηθεί η ασφάλεια στην εσωτερική ναυσιπλοΐα και θα αναγνωριστεί η αξία του επαγγέλματος του κυβερνήτη.

4. Η προσθήκη του μελλοντικού πιστοποιητικού των βελγικών κυβερνητών στο πλαίσιο της προτεινόμενης οδηγίας της Επιτροπής θα πραγματοποιηθεί αφού εξεταστούν οι προϋποθέσεις που απομένει να καθοριστούν μέσω των μέτρων εφαρμογής του βελγικού σχεδίου νόμου.

Βρυξέλλες, 19 Οκτωβρίου 1989.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. 23 της 3. 4. 1962, σ. 720/62.

(2) ΕΕ αριθ. L 347 της 17. 12. 1973, σ. 48.
*****

ΓΝΩΜΗ ΤΗΣ ΕΠΙΤΡΟΠΗΣ

της 28ης Ιουλίου 1987

σχετικά με τον πυρηνικό σταθμό του Nogent-sur-Seine (Γαλλία)

(Το κείμενο στη γαλλική γλώσα είναι το μόνο αυθεντικό)

(87/434/Euratom)

Η γαλλική κυβέρνηση, με επιστολή της που παρελήφθη στις 12 Μαρτίου 1987, διαβίβασε στην Επιτροπή των Ευρωπαϊκών Κοινοτήτων σύμφωνα με το άρθρο 37 της συνθήκης Ευρατόμ, τα γενικά δεδομένα σχετικά με το σχέδιο απόρριψης των ραδιενεργών καταλοίπων του ηλεκτροπαραγωγού πυρηνικού σταθμού της Nogent-sur-Seine, τμήματα 1 και 2.

Κατά τη συνεδρίαση της 3ης Ιουνίου 1987 στο Λουξεμβούργο της ομάδας εμπειρογνωμόνων που συστήθηκε δυνάμει της συνθήκης, οι εκπρόσωποι της γαλλικής κυβέρνησης έδωσαν πρόσθετα στοιχεία και λεπτομέρειες.

Με βάση τα παραπάνω στοιχεία και αφού έλαβε υπόψη της τη γνώμη της ομάδας εμπειρογνωμόνων, η Επιτροπή διατυπώνει την ακόλουθη γνώμη:

1. Η απόσταση μεταξύ του πυρηνικού σταθμού της Nogent-sur-Seine και του πιο κοντινού εδάφους άλλου κράτους μέλους, στη συγκεκριμένη περίπτωση του Βελγίου και του Λουξεμβούργου είναι περίπου 200 χιλιόμετρα· η Ομοσπονδιακή Δημοκρατία της Γερμανίας απέχει 270 χιλιόμετρα.

2. Κατά τη συνήθη λειτουργία του πυρηνικού σταθμού οι προβλεπόμενες απορρίψεις αερίων και υγρών ραδιενεργών καταλοίπων δεν είναι σε θέση να προκαλέσουν αξιόλογη, από την απόψη της υγείας, έκθεση για τον πληθυσμό άλλων κρατών μελών.

3. Τα στερεά ραδιενεργά κατάλοιπα αποθηκεύονται προσωρινά στο χώρο του πυρηνικού σταθμού και στη συνέχεια μεταφέρονται με κρατικό έλεγχο σε έναν από τους οριστικούς χώρους αποθήκευσης.

Τα ακτινοβολημένα καύσιμα αποθηκεύονται προσωρινά στο χώρο του πυρηνικού σταθμού και στη συνέχεια μεταφέρονται σε εργοστάσιο για ανακατεργασία. Δεν προβλέπεται η μεταφορά των υλικών αυτών έξω από το γαλλικό έδαφος.

4. Σε περίπτωση απρόβλεπτης απόρριψης ραδιενεργών καταλοίπων, που θα μπορούσε να σημειωθεί λόγω ατυχήματος του τύπου και του μεγέθους που αναφέρεται στα γενικά δεδομένα, οι δόσεις που θα απορροφούσε ο πληθυσμός σε άλλα κράτη μέλη δεν είναι σημαντικές από την άποψη της υγείας.

Υπογράφτηκαν συμφωνίες μεταξύ αφενός της Γαλλίας, και αφετέρου του Λουξεμβούργου και της Ομοσπονδιακής Δημοκρατίας της Γερμανίας, για την ανταλλαγή πληροφοριών σε περίπτωση πυρηνικών περιστατικών ή ατυχημάτων· μια παρόμοια συμφωνία με το Βέλγιο ευρίσκεται στο στάδιο διαβουλεύσεων. Οι συμφωνίες αυτές θα επιτρέψουν την εκτίμηση υποθετικών ατυχημάτων, των οποίων οι ραδιενεργές επιπτώσεις θα ήταν πιο σημαντικές από τις επιπτώσεις που αναφέρονται στα γενικά δεδομένα.

Συμπερασματικά, η Επιτροπή έχει τη γνώμη ότι η εφαρμογή του σχεδίου για την απόρριψη των ραδιενεργών καταλοίπων του ηλεκτροπαραγωγού πυρηνικού σταθμού της Nogent-sur-Seine δεν πρόκειται - τόσο κάτω από συνθήκες ομαλής λειτουργίας όσο και σε περιπτώσεις απρόβλεπτων απορρίψεων που θα μπορούσαν να σημειωθούν λόγω ατυχήματος του τύπου και του μεγέθους που αναφέρεται στα γενικά δεδομένα - να προκαλέσει αξιόλογη, από την άποψη της υγείας, μόλυνση των νερών, του εδάφους ή του εναέριου χώρου άλλου κράτους μέλους.

Η παρούσα γνώμη απευθύνεται στη Γαλλία.

Βρυξέλλες, 28 Ιουλίου 1987.

Για την Επιτροπή

Stanley CLINTON DAVIS

Μέλος της Επιτροπής
*****

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ

της 1ης Ιουλίου 1982

απευθυνόμενη στην ελληνική κυβέρνηση, σχετικά με την εφαρμογή της οδηγίας του Συμβουλίου της 21ης Δεκεμβρίου 1978 περί των ελάχιστων απαιτούμενων προδιαγραφών για ορισμένα δεξαμενόπλοια που καταπλέουν ή αποπλέουν από τους κοινοτικούς λιμένες και της οδηγίας του Συμβουλίου της 6ης Δεκεμβρίου 1979, τροποποιητικής της προηγούμενης οδηγίας

(82/452/ΕΟΚ)

1. Με επιστολή της, στις 13 Αυγούστου 1981, η Μόνιμη Ελληνική Αντιπροσωπεία στις Ευρωπαϊκές Κοινότητες διαβίβασε στην Επιτροπή, σύμφωνα με το άρθρο 3 των δύο οδηγιών (1) (2), το προεδρικό διάταγμα αριθ. 618/81 της 8ης Ιουλίου 1981 σχετικά με τις ελάχιστες απαιτούμενες προδιαγραφές για ορισμένα δεξαμενόπλοια που καταπλέουν ή αποπλέουν από ελληνικούς λιμένες.

2. Η εξέταση του διατάγματος αυτού επέτρεψε στην Επιτροπή να βεβαιωθεί ότι η ελληνική κυβέρνηση βρίσκεται σε απόλυτη συμφωνία με τις δύο αυτές οδηγίες.

Έγινε στις Βρυξέλλες, την 1η Ιουλίου 1982.

Για την Επιτροπή

Georgios CONTOGEORGIS

Μέλος της Επιτροπής

(1) ΕΕ αριθ. L 33 της 8. 2. 1979, σ. 33.

(2) ΕΕ αριθ. L 315 της 11. 12. 1979, σ. 16.
*****

ΓΝΩΜΗ ΤΗΣ ΕΠΙΤΡΟΠΗΣ

της 17ης Ιουλίου 1981

προς την κυβέρνηση του Ηνωμένου Βασιλείου περί εφαρμογής της οδηγίας 79/115/ΕΟΚ του Συμβουλίου περί πλοηγήσεως πλοίων από πλοηγούς ανοικτής θάλασσας στη Βόρειο Θάλασσα και τη Μάγχη (1)

(Το κείμενο στην αγγλική γλώσσα είναι το μόνο αυθεντικό)

(81/635/ΕΟΚ)

Η μόνιμη αντιπροσωπεία του Ηνωμένου Βασιλείου στις Ευρωπαϊκές Κοινότητες, με επιστολή της της 17ης Φεβρουαρίου 1981, υπέβαλε στην Επιτροπή, βάσει του άρθρου 2 της εν λόγω οδηγίας, σχέδιο μιας «Merchant Shipping ("M") Notice» με την οποία η κυβέρνηση του Ηνωμένου Βασιλείου προτίθεται να θέσει σε εφαρμογή τις διατάξεις της προαναφερθείσας οδηγίας.

Η εξέταση του σχεδίου αυτού επέτρεψε στην Επιτροπή να βεβαιωθεί ότι η κυβέρνηση του Ηνωμένου Βασιλείου εφήρμοσε πλήρως τις διατάξεις της εν λόγω οδηγίας.

Έγινε στις Βρυξέλλες, στις 17 Ιουλίου 1981.

Για την Επιτροπή

Georges CONTOGEORGIS

Μέλος της Επιτροπής

(1) ΕΕ αριθ. L 33 της 8. 2. 1979, σ. 32.
(41)

Στις 2 Μαρτίου 2022 η ομάδα κύριων επιστημονικών συμβούλων της Επιτροπής εξέδωσε την επιστημονική της γνώμη με τίτλο «Cancer screening in the European Union» («Ο προσυμπτωματικός έλεγχος του καρκίνου στην Ευρωπαϊκή Ένωση») σχετικά με τη βελτίωση του προσυμπτωματικού ελέγχου του καρκίνου σε ολόκληρη την Ένωση. Η γνώμη συνέστησε την επικαιροποίηση της μεθοδολογίας και των δοκιμασιών για τον προσυμπτωματικό έλεγχο του καρκίνου του μαστού, του τραχήλου της μήτρας και του παχέος εντέρου, καθώς και την επέκταση των οργανωμένων προγραμμάτων προσυμπτωματικού ελέγχου του καρκίνου στον καρκίνο του πνεύμονα, του προστάτη και, σε ορισμένες περιστάσεις, του στομάχου, όπως αναφέρεται στο παράρτημα. Η γνώμη βασίστηκε στην έκθεση ανασκόπησης στοιχείων με τίτλο «Improving cancer screening in the European Union» (Βελτίωση του προσυμπτωματικού ελέγχου του καρκίνου στην Ευρωπαϊκή Ένωση) της κοινοπραξίας Science Advice for Policy by European Academies (Επιστημονικές συμβουλές πολιτικής από τις ευρωπαϊκές ακαδημίες) (SAPEA).
Σύσταση του Συμβουλίου

της 15ης Ιουλίου 2003

όσον αφορά το διορισμό του προέδρου της Ευρωπαϊκής Κεντρικής Τράπεζας

(2003/518/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 112 παράγραφος 2 στοιχείο β) και το άρθρο 122 παράγραφος 4 καθώς και το άρθρο 11 παράγραφος 2 και το άρθρο 43 παράγραφος 3 του πρωτοκόλλου για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας,

ΣΥΝΙΣΤΑ:

Να διοριστεί ο κ. Jean-Claude Trichet Πρόεδρος της Ευρωπαϊκής Κεντρικής Τράπεζας, για θητεία οκτώ ετών, από 1ης Νοεμβρίου 2003.

Η παρούσα σύσταση υποβάλλεται στους αρχηγούς κρατών και κυβερνήσεων των κρατών μελών τα οποία έχουν υιοθετήσει το ευρώ, προκειμένου να λάβουν απόφαση μετά από διαβούλευση με το Ευρωπαϊκό Κοινοβούλιο και το συμβούλιο των διοικητών της Ευρωπαϊκής Κεντρικής Τράπεζας.

Η παρούσα σύσταση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 15 Ιουλίου 2003.

Για το Συμβούλιο

Ο Πρόεδρος

G. Tremonti
Σύσταση του Συμβουλίου

της 5ης Μαρτίου 2002

για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ) για το οικονομικό έτος 2000

(2002/216/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τρίτη σύμβαση ΑΚΕ-ΕΟΚ, που υπογράφηκε στο Λομέ στις 8 Δεκεμβρίου 1984,

την απόφαση 86/283/ΕΟΚ του Συμβουλίου, της 30ής Ιουνίου 1986, σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα(1),

την εσωτερική συμφωνία για τη χρηματοδότηση και τη διαχείριση των ενισχύσεων της Κοινότητας(2), που υπεγράφη στις Βρυξέλλες στις 19 Φεβρουαρίου 1985, όπως τροποποιήθηκε από την απόφαση 86/281/ΕΟΚ(3), και ιδίως το άρθρο 29 παράγραφος 3,

το δημοσιονομικό κανονισμό της 11ης Νοεμβρίου 1986, για το έκτο Ευρωπαϊκό Ταμείο Ανάπτυξης(4), και ιδίως τα άρθρα 66 έως 73,

Έχοντας εξετάσει το λογαριασμό διαχειρίσεως και τον ισολογισμό της λειτουργίας του Ευρωπαϊκού Ταμείου Ανάπτυξης (1984) (έκτο ΕΤΑ), που εγκρίθηκαν στις 31 Δεκεμβρίου 2000, καθώς και την έκθεση του Ελεγκτικού Συνεδρίου για το οικονομικό έτος 2000, που συνοδεύεται από τις απαντήσεις της Επιτροπής(5),

Εκτιμώντας τα ακόλουθα:

(1) Δυνάμει του άρθρου 29 παράγραφος 3 της εσωτερικής συμφωνίας, η απαλλαγή από την ευθύνη για τη διαχείριση του Ευρωπαϊκού Ταμείου Ανάπτυξης (1984) (έκτο ΕΤΑ), παρέχεται στην Επιτροπή από το Ευρωπαϊκό Κοινοβούλιο μετά από σύσταση του Συμβουλίου.

(2) Η εκτέλεση των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ), εκ μέρους της Επιτροπής, κατά το οικονομικό έτος 2000, ήταν στο σύνολό της ικανοποιητική,

ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του Ευρωπαϊκού Ταμείου Ανάπτυξης (1984) (έκτο ΕΤΑ), για το οικονομικό έτος 2000.

Βρυξέλλες, 5 Μαρτίου 2002.

Για το Συμβούλιο

Ο Πρόεδρος

R. de Rato y Figaredo

(1) ΕΕ L 175 της 1.7.1986, σ. 1.

(2) ΕΕ L 86 της 31.3.1986, σ. 210.

(3) ΕΕ L 178 της 2.7.1986, σ. 13.

(4) ΕΕ L 325 της 20.11.1986, σ. 42.

(5) ΕΕ C 359 της 15.12.2001, σ. 421.